
Către,

BIROUL PERMANENT AL 

CAMEREI DEPUTAŢILOR

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.30/2014 pentru privind modificarea şi completarea Ordonanţei de urgenţă a Guvernului nr.28/2013 pentru aprobarea Programului Naţional de dezvoltare locală, trimis comisiei pentru examinare pe fond, cu adresa nr. PL.x440 din 22 septembrie 2014.
PREŞEDINTE,

MARIN ALMĂJANU
Comisia pentru administraţie publică şi amenajarea teritoriului Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ ŞI
AMENAJAREA TERITORIULUI 
	Bucureşti,
	25.11.2014

	Nr.
	4c-6/317


R A P O R T      
asupra proiectului de Lege privind aprobarea Ordonanţei  de urgenţă a Guvernului nr.30/2014 privind modificarea şi completarea Ordonanţei de urgenţă a Guvernului nr.28/2013 pentru aprobarea Programului Naţional de dezvoltare locală

În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată, prin adresa nr. PL.x 440 din 22 septembrie 2014, cu dezbaterea pe fond în procedură de urgenţă, a proiectului de Lege privind aprobarea Ordonanţei de urgenţă a Guvernului nr.30/2014 pentru privind modificarea şi completarea Ordonanţei de urgenţă a Guvernului nr.28/2013 pentru aprobarea Programului Naţional de dezvoltare locală.
La întocmirea prezentului raport Comisia pentru administraţie publică şi amenajarea teritoriului a avut în vedere avizul favorabil al Consiliului Legislativ (nr.627/28.05.2014), avizul Comisiei juridice, de disciplină şi imunităţi(nr. PLx 440/2014)
Proiectul de lege a fost adoptat de Senat în şedinţa din 16 septembrie 2014, în calitate de primă Cameră sesizată.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
Proiectul de lege are ca obiect de reglementare  modificarea şi completarea Ordonanţei de urgenţă a Guvernului nr.28/2013 pentru aprobarea Programului Naţional de dezvoltare locală, cu modificările şi completările ulterioare. Astfel, demersul legislativ are în vedere completarea categoriilor de beneficiari ai Programului Naţional de dezvoltare locală prin introducerea asociaţiilor de dezvoltare intercomunitară, precum şi introducerea unui nou domeniu, cel al realizării/extinderilor/reabilitării şi modernizării sediilor instituţiilor publice locale. Introducerea acestui nou domeniu este considerată imperios necesară pentru a preveni imposibilitatea exercitării atribuţiilor autorităţilor publice precum şi a instituţiilor publice  aflate în subordine care îşi desfăşoară activitatea în spaţii improprii, respectiv construcţii vechi, degradate care în eventualitatea producerii unui seism ar duce la un colaps instituţional.
Zonele rurale şi urbane din România prezintă o importanţă deosebită din punct de vedere economic, social şi cultural, fiind necesară dezvoltarea durabilă a acestora. Dezvoltarea durabilă a spaţiului rural şi urban este indispensabil legată de dezvoltarea infrastructurii, de îmbunătăţirea condiţiilor existente şi a serviciilor de bază. Din acest motiv se impune completarea Programului naţional de dezvoltare locală prin introducerea acestei noi categorii de beneficiari, respectiv asociaţiile de dezvoltare intercomunitară. De asemenea, prin modificarea şi completarea Programului naţional de dezvoltare locală se asigură un climat investiţional cât mai atractiv atât pentru mediul urban, cât şi pentu mediul rural, care va avea ca impact  creşterea numărului de locuri de muncă. În vederea decontării fondurilor alocate de la bugetul de stat, beneficiarii  vor transmite solicitările lor către MDRAP cu informarea consiliilor judeţene. Ministerul Dezvoltării Regionale şi Administraţiei Publice va centraliza toate propunerile, iar în baza datelor deţinute şi a analizelor proprii de specialitate va întocmi lista finală de obiective propuse spre finanţare, listă care se va aproba prin ordin al ministrului dezvoltării regionale şi administraţiei publice.
 Potrivit prevederilor art.61 din Regulamentul Camerei Deputaţilor, republicat, comisia a examinat proiectul de lege în şedinţa din 25 noiembrie 2014.

La lucrările comisiei au fost prezenţi 20 deputaţi din totalul de 24 membri ai comisiei.

La dezbaterile care au avut loc a participat, în conformitate cu prevederile art.54 şi 55 din Regulamentul Camerei Deputaţilor, republicat,  a participat D-na Sirma Caraman, secretar de stat din cadrul MDRAP.
În urma examinării intervenţiei legislative şi a opiniilor exprimate de către membrii Comisiei, s-a hotărât cu majoritate de voturi să se supună plenului Camerei Deputaţilor adoptarea proiectului de Lege privind aprobarea Ordonanţei de urgenţă a Guvernului nr.30/2014 pentru   privind modificarea şi completarea Ordonanţei de urgenţă a Guvernului nr.28/2013 pentru aprobarea Programului Naţional de dezvoltare locală,  în forma adoptată de Senat.

 În raport cu obiectul şi conţinutul reglementării, proiectul de Lege face parte din categoria legilor ordinare.
	PREŞEDINTE,
	                    SECRETAR,

	MARIN ALMĂJANU
	RADU BABUS


Sef serviciu,
Sofia Chelaru 

Consilier, 
Elena Hrincescu

